आवास में ही बने हेलीपैड पर 2 से 3 हेलीकॉप्टर हर वक्त खड़े रहते हैं। इमरान ने पद संभालने के बाद कहा कि ये सब फिजूलखर्ची है। मैं तो अपने पुराने घर में ही रहना चाह रहा था, लेकिन खुफिया एजेंसियों ने कहा कि वहां मेरी जान को खतरा होगा। मजबूरी में मुझे वो घर छोड़ना पड़ा, लेकिन अब मैं सैन्य सचिव के 3 बेडरूम वाले घर में शिफ्ट हो गया हूं। बस 2 लोग मेरे साथ रहेंगे। 80 कारों की भी कोई जरूरत नहीं। उन्होंने कहा कि हमारी योजना पीएम हाउस को एक विश्वस्तरीय रिसर्च यूनिवर्सिटी के तौर पर विकसित करने की है। इमरान ने ये भी ऐलान किया कि उनकी सरकार बाकायदा एक कमेटी बनाएगी, जो सरकारी लोगों पर होने वाले सरकारी खर्चे का हिसाब जोड़ेगी और ये देखेगी कि इसमें कहां कटौती की जा सकती है। उन्होंने कहा कि एक तरफ हमारे पास अपने लोगों पर खर्च करने के लिए पैसे नहीं है। वहीं सरकार के ही लोग आलीशान तरीके से रहते हैं।